ไม่กังวลมีรายชื่อถูกอภิปรายไม่ไว้วางใจ พร้อมห่วงกลุ่มผู้ชุมนุม ขออย่ารุนแรง กระทบการฟื้นตัวของประเทศ
พลเอก ประวิตร วงษ์สุวรรณ รองนายกรัฐมนตรี ในฐานะหัวหน้าพรรคพลังประชารัฐ กล่าวถึงกรณีมีรายชื่อในการอภิปรายไม่ไว้วางใจว่า ไม่ได้กังวล เพราะมีรายชื่อถูกอภิปรายทุกครั้ง ซึ่งพร้อมชี้แจงตามข้อเท็จจริง พร้อมย้ำว่าไม่กังวลเสียงที่จะโหวตให้ รวมถึงไม่จำเป็นต้องตรวจสอบเสียงโหวตว่าจะเพียงพอหรือไม่ โดยขอให้ดูเสียงในการลงมติผ่านร่างพระราชบัญญัติงบประมาณรายจ่ายประจำปีงบประมาณ 2566 ที่ผ่านมาพลเอก ประวิตร ยังกล่าวแสดงความยินดี ที่ร้อยเอก ธรรมนัส พรหมเผ่า ส.ส.พะเยา พรรคเศรษฐกิจไทย ได้รับเลือกให้เป็นหัวหน้าพรรค อย่างไรก็ตามปฏิเสธตอบกระแสข่าวการปรับคณะรัฐมนตรี โดยขออย่าถามตนเองอีก เพราะไม่ทราบ เป็นเรื่องของนายกรัฐมนตรีที่จะพิจารณาส่วนที่ขณะนี้เริ่มมีการชุมนุมกลับมาอีก พลเอก ประวิตร กล่าวว่า กลุ่มผู้ชุมนุมต้องการประชาธิปไตยใช่หรือไม่ รัฐบาลก็มาจากระบบการเลือกตั้งอยู่แล้วและตอนนี้นักท่องเที่ยวเริ่มเข้ามาจำนวนมาก จึงอยากจะขอร้องก็ว่าอย่าทำให้เสียและอย่าทำเลย เพราะประเทศกำลังฟื้นตัวในเรื่องเศรษฐกิจ แต่หากจะชุมนุมก็ขออย่ารุนแรง ย้ำว่ารัฐไม่ได้ใช้ความรุนแรง